Ecuador is független államként ismerte el Palesztinát
Több dél-amerikai ország után pénteken Ecuador is független államként ismerte el Palesztinát – jelentette be a quitói külügyminisztérium.
A hónap elején Brazília és Argentína, csütörtökön pedig Bolívia ismerte a palesztin államot az 1967-es határokkal. Uruguay bejelentette, hogy ezt a jövő év elején teszi meg. Ecuador döntése „érvényesíti a palesztin nép azon jogos és törvényes vágyát, hogy szabad és független állama legyen”, és egy jelentős hozzájárulás ahhoz, hogy a Közel-Keleten tárgyalásos úton megvalósuljon a békés egymás mellett élés – olvasható a közleményben.

Ecuador határozatát átadta Mahmúd Abbász palesztin elnöknek és az ENSZ-hez delegált palesztin képviseletnek. Evo Morales, Bolívia államfője csütörtökön jelentette be, hogy levélben értesítette Abbászt:: La Paz független és szuverén államként ismeri el Palesztinát.

A Palesztin Hatóság elnöke üdvözölte Morales döntését, Izrael viszont sajnálatosnak nevezte azt, mert szerinte nem járul hozzá ahhoz, hogy változás következzék be Izrael és Palesztina közötti helyzetben, és szembehelyezkedik a béketárgyalásokkal.
Ecuador Palesztina